P6_TA(2007)0087

Overfaldet på Galina Kozlova

Europa-Parlamentets beslutning af 15. marts 2007 om overfaldet på Galina Kozlova

Europa-Parlamentet,

- der henviser til sin tidligere beslutning af 12. maj 2005 om krænkelse af menneskerettighederne og af demokratiet i Republikken Mari El i Den Russiske Føderation [1], til sine andre beslutninger om Rusland, særlig beslutning af 13. december 2006 om topmødet mellem EU og Rusland i Helsinki den 24. november 2006 [2] og af 25. oktober 2006 om forbindelserne mellem EU og Rusland efter mordet på den russiske journalist Anna Politkovskaya [3], og til betænkning om forbindelserne mellem EU og Rusland, vedtaget den 26. maj 2005 [4],

- der henviser til partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Den Russiske Føderation på den anden side, der trådte i kraft den 1. december 1997 [5],

- der henviser til den europæiske konvention til beskyttelse af menneskerettigheder og grundlæggende frihedsrettigheder, særlig dennes artikel 10,

- der henviser til det europæiske charter om regionale sprog og mindretalssprog, som undertegnedes af Den Russiske Føderation den 10. maj 2001,

- der henviser til Republikken Maris (Mari El) forfatning, der anerkender mari som et af republikkens officielle sprog, og til loven fra 1995 om sproglige anliggender, der erklærer Mari El for e n multietniskrepublik og fastlægger alle borgeres ret til, uanset deres etniske tilhørsforhold, at bevare og videreudvikle deres eget sprog og deres egen kultur,

- der henviser til de troværdige rapporter fra russiske og internationale ngo'er om fortsatte menneskerettighedskrænkelser og lovovertrædelser i Mari El,

- der henviser til de igangværende konsultationer mellem EU og Rusland om menneskerettigheder, mindretal og grundlæggende frihedsrettigheder,

- der henviser til forretningsordenens artikel 103, stk. 4,

A. der henviser til, at Galina Kozlova, medlem af bestyrelsen for den nationale mari-organisation Mari Ušem, redaktør på det litterære tidsskrift Ontšõko og hustru til Vladimir Kozlov, formand for marirådet, blev udsat for et brutalt overfald den 25. januar 2007, hvor hun pådrog sig kvæstelser i hovedet, der medførte hjernerystelse og kraftige hovedpiner, svimmelhed og synsproblemer,

B. der henviser til, at overfaldet ifølge Mari Ušem ikke kunne have været et almindeligt røveriforsøg;

C. der henviser til, at overfaldet på Galina Kozlova er det sidste i en lang række overfald på aktivister og journalister i Mari El, herunder drabet på tre journalister i 2001, overfaldet på Vladimir Kozlov den 4. februar 2005 og overfaldet på mari-bevægelsens tidligere leder, Nina Maksimova,

D. der henviser til, at Vladimir Kozlov i oktober 2006 havde et optimistisk syn på organisationens fremtid, idet han understregede, at ingen Mari El-aktivister havde været udsat for overfald i over et år, men at denne tilsyneladende mere forsonlige holdning til Mari Ušem nu brutalt var blevet ændret,

E. der henviser til, at hverken den lokale eller den føderale regering har gjort nok for at bringe gerningsmændene for retten og garantere journalisternes sikkerhed og mediernes uafhængighed,

F. der henviser til, at oppositionens medier og nyhedsbreve støder på så betydelige vanskeligheder med hensyn til deres frie virke, at f.eks. adskillige oppositionsaviser kun kan trykkes uden for Mari El,

G. der henviser til, at personer tilhørende mari-mindretallet støder på betydelige vanskeligheder, når det gælder uddannelse på deres eget sprog, da der ikke undervises i mari-sproget på skolernes sekundærniveau eller på de højere uddannelser,

1. fordømmer på det kraftigste overfaldet på Galina Kozlova, som ikke hidtil har givet anledning til domfældelser eller blot arrestationer, og den fortsatte chikane af og overfald på aktivister, ledende kulturpersonligheder og uafhængige journalister i Mari El, og opfordrer de føderale og lokale myndigheder til at bringe de skyldige for retten og sikre respekt for ytringsfriheden;

2. er overbevist om, at Den Russiske Føderations multietniske karakter i høj grad bidrager til den kulturelle og sproglige mangfoldighed i Europa og er et fænomen, som alle borgere i Den Russiske Føderation med rette er stolte over, og som bør bevares til fordel for alle europæere;

3. kræver, at de føderale og lokale retslige myndigheder foretager en hurtig, omfattende og uafhængig undersøgelse af overfaldet på Galina Kozlova og andre lignende tildragelser;

4. opfordrer Mari Els regering til omgående at sætte en stopper for politisk gengældelse og intimidering rettet mod systemkritiske embedsmænd og til at afholde sig fra utilbørlig politisk indblanding i undervisningsinstitutioners og kulturelle institutioners anliggender;

5. opfordrer de lokale og føderale myndigheder til at opfylde deres folkeretlige forpligtelser og til at tage fyldestgørende skridt til fremme af den praktiske gennemførelse af bestemmelserne i republikkens forfatning og anden lovgivning vedrørende beskyttelse og udvikling af mindretalssprog og -kulturer og til i denne forbindelse at lægge særlig vægt på kvalitetsundervisning på en persons eget sprog på alle niveauer og på denne måde sikre, at mari-sproget og russisk sidestilles overalt i Mari El;

6. opfordrer Kommissionen til på de regelmæssige møder i menneskerettighedsdialogen mellem EU og Rusland og på det kommende topmøde mellem EU og Rusland at rejse spørgsmålet om finsk-ugriske mindretal i Rusland og bekymringerne med hensyn til situationen i Mari El;

7. opfordrer Kommissionen til som led i samarbejdet om kultur og uddannelse mellem EU og Rusland at inddrage programmer med finsk-ugriske og andre mindretal som målgruppe;

8. pålægger sin formand at sende denne beslutning til Rådet, Kommissionen og Den Russiske Føderations og Republikken Mari Els regeringer.

[1] EUT C 92 E af 20.4.2006, s. 409.

[2] "Vedtagne tekster", P6_TA(2006)0566.

[3] "Vedtagne tekster", P6_TA(2006)0448.

[4] EUT C 117 E af 18.5.2006, s. 235.

[5] EFT L 327 af 28.11.1997, s. 1.

--------------------------------------------------